ประกาศสํานักงานคณะกรรมการกํากับหลักทรัพย์และตลาดหลักทรัพย์


ที่ สข. 22/2553


เรื่อง ลักษณะต้องห้ามของกรรมการ ผู้บริหารและผู้ถือหุ้นรายใหญ่ของทรัสตี


อาศัยอํานาจตามความในข้อ 3(4) แห่งประกาศคณะกรรมการกํากับหลักทรัพย์และตลาดหลักทรัพย์ ที่ กข. 9/2552 เรื่อง หลักเกณฑ์ในการขออนุญาตและการอนุญาตให้ประกอบธุรกิจเป็นทรัสตี ลงวันที่ 4 มิถุนายน พ.ศ. 2552 สํานักงาน ก.ล.ต. ออกข้อกําหนดไว้ดังต่อไปนี้


ข้อ 1 ในประกาศนี้


(1) “ผู้บริหาร” หมายความว่า ผู้จัดการ หรือบุคคลผู้มีอํานาจในการจัดการ


(2) “ผู้จัดการ” หมายความว่า บุคคลที่ได้รับมอบหมายจากคณะกรรมการบริษัทให้เป็นผู้ดูแลรับผิดชอบสูงสุดในการบริหารงานของบริษัท ทั้งนี้ ไม่ว่าจะเรียกชื่ออย่างใดก็ตาม


(3) “บุคคลผู้มีอํานาจในการจัดการ” หมายความว่า รองผู้จัดการ ผู้ช่วยผู้จัดการ ผู้อํานวยการฝ่าย ผู้จัดการสาขา และให้หมายความรวมถึงผู้ดํารงตําแหน่งเทียบเท่าที่เรียกชื่ออย่างอื่น โดยบุคคลดังกล่าวเป็นผู้รับผิดชอบงานในสายงานดังต่อไปนี้ แล้วแต่กรณี


(ก) สายงานเกี่ยวกับการให้บริการด้านทรัสตี การปฏิบัติการด้านทรัสตี การกํากับดูแลการปฏิบัติงานด้านทรัสตี หรือสายงานอื่นในทํานองเดียวกัน


(ข) สายงานเกี่ยวกับการให้บริการด้านหลักทรัพย์ การปฏิบัติการด้านหลักทรัพย์ การวิจัยด้านหลักทรัพย์หรือตลาดทุน หรือสายงานอื่นในทํานองเดียวกัน


(ค) สายงานเกี่ยวกับการให้บริการด้านธุรกิจธนาคารพาณิชย์หรือสายงานอื่นในทํานองเดียวกัน


ทั้งนี้ ไม่ว่าสายงานนั้นจะปฏิบัติงานเพื่อให้บริการแก่บุคคลอื่นหรือเพื่อประโยชน์ของทรัสตี บริษัทหลักทรัพย์ ธนาคารพาณิชย์ หรือสถาบันการเงินที่มีกฎหมายเฉพาะจัดตั้งขึ้น และให้หมายความรวมถึงบุคคลที่ทําหน้าที่เป็นกรรมการในคณะกรรมการซึ่งทําหน้าที่บริหารจัดการงานที่เกี่ยวกับธุรกิจทรัสตี บริษัทหลักทรัพย์ ธนาคารพาณิชย์ หรือสถาบันการเงินที่มีกฎหมายเฉพาะจัดตั้งขึ้น เช่น คณะกรรมการบริหารความเสี่ยง คณะกรรมการพิจารณาการลงทุน หรือคณะกรรมการกํากับดูแลการปฏิบัติงาน เป็นต้น หรือที่ปรึกษาของคณะกรรมการดังกล่าว


(4) “ผู้อํานวยการฝ่าย” หมายความว่า บุคคลที่รับผิดชอบงานในระดับส่วนงานภายในบริษัท


(5) “ธนาคารพาณิชย์” หมายความว่า ธนาคารพาณิชย์ตามกฎหมายว่าด้วยธุรกิจสถาบันการเงิน


ข้อ 2 ในกรณีที่บุคคลที่เป็นกรรมการหรือผู้บริหารของทรัสตีหรือของผู้ยื่นคําขอประกอบธุรกิจเป็นทรัสตีไม่สามารถดํารงตําแหน่งเป็นกรรมการหรือผู้บริหารของธนาคารพาณิชย์ บริษัทหลักทรัพย์ หรือสถาบันการเงินที่มีกฎหมายเฉพาะจัดตั้งขึ้น เนื่องจากขาดคุณสมบัติหรือมีลักษณะต้องห้ามตามกฎหมายที่กํากับดูแลผู้ประกอบธุรกิจดังกล่าวและประกาศที่ออกโดยอาศัยอํานาจตามกฎหมายนั้น ให้ถือว่าบุคคลนั้นมีลักษณะต้องห้ามตามข้อ 3(4) แห่งประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ในการขออนุญาตและการอนุญาตให้ประกอบธุรกิจเป็นทรัสตี


ข้อ 3 ในกรณีที่บุคคลที่เป็นผู้ถือหุ้นรายใหญ่ของทรัสตีหรือของผู้ยื่นคําขอประกอบธุรกิจเป็นทรัสตีไม่สามารถเป็นผู้ถือหุ้นรายใหญ่ของธนาคารพาณิชย์ บริษัทหลักทรัพย์ หรือสถาบันการเงินที่มีกฎหมายเฉพาะจัดตั้งขึ้น เนื่องจากขาดคุณสมบัติหรือมีลักษณะต้องห้ามตามกฎหมายที่กํากับดูแลผู้ประกอบธุรกิจดังกล่าวและประกาศที่ออกโดยอาศัยอํานาจตามกฎหมายนั้น ให้ถือว่าบุคคลนั้นมีลักษณะต้องห้ามตามข้อ 3(4) แห่งประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ในการขออนุญาตและการอนุญาตให้ประกอบธุรกิจเป็นทรัสตี


ในกรณีที่ผู้ถือหุ้นรายใหญ่เป็นนิติบุคคล กรรมการ ผู้จัดการ หรือหุ้นส่วนของนิติบุคคลนั้นต้องไม่มีลักษณะต้องห้ามตามที่กําหนดในวรรคหนึ่งด้วย


ข้อ 3/1[1](#fn1) ในกรณีที่ทรัสตีหรือผู้ยื่นคําขอประกอบธุรกิจเป็นทรัสตีเป็นบริษัทที่มีผู้ถือหุ้นรายใดรายหนึ่งหรือหลายรายเป็นธนาคารพาณิชย์ บริษัทหลักทรัพย์ หรือสถาบันการเงินที่มีกฎหมายเฉพาะจัดตั้งขึ้น ถือหุ้นรวมกันไม่น้อยกว่าร้อยละเก้าสิบเก้าของจํานวนหุ้นที่จําหน่ายได้แล้วทั้งหมดของบริษัท ให้นําลักษณะต้องห้ามตามที่กําหนดในข้อ 2 และข้อ 3 มาใช้บังคับกับกรรมการ ผู้บริหาร และผู้ถือหุ้นรายใหญ่ของทรัสตีหรือของผู้ยื่นคําขอประกอบธุรกิจเป็นทรัสตีดังกล่าวโดยอนุโลม โดยให้พิจารณาตามกฎหมายที่กํากับดูแลการประกอบธุรกิจของผู้ถือหุ้นนั้น


ข้อ 4 ประกาศนี้ให้ใช้บังคับตั้งแต่วันที่ 16 มิถุนายน พ.ศ. 2553 เป็นต้นไป


ประกาศ ณ วันที่ 1 มิถุนายน พ.ศ. 2553


(นายธีรชัย ภูวนาถนรานุบาล)


เลขาธิการ


สํานักงานคณะกรรมการกํากับหลักทรัพย์และตลาดหลักทรัพย์


*หมายเหตุ*


ประกาศสํานักงานคณะกรรมการ ก.ล.ต. ที่ สข. 22/2553 เรื่อง ลักษณะต้องห้ามของกรรมการ ผู้บริหารและผู้ถือหุ้นรายใหญ่ของทรัสตี ลงวันที่ 1 มิถุนายน พ.ศ. 2553


ประกาศสํานักงานคณะกรรมการ ก.ล.ต. ที่ สร. 18/2557 เรื่อง ลักษณะต้องห้ามของกรรมการ ผู้บริหารและผู้ถือหุ้นรายใหญ่ของทรัสตี (ฉบับที่ 2) ลงวันที่ 17 มิถุนายน พ.ศ. 2557


-----------------------(ฉบับประมวล)





---


1.